# Reto 2: Diario da conquista: relatos de dous mundos

# Que temos que facer?

Neste reto terás que traballar en grupos de 3-4 persoas para crear un diario ficticio no que simularedes ser a personaxe que viviu en primeira persoa a conquista de América (unha persoa exploradora, misioneira, indíxena, colona galega…). Terás que crear 5 entradas ( de entre 8 e 10 liñas cada unha), onde poñades en práctica o aprendido (formas de organización política, explotación económica, sistema de encomendas/mita, organización social).

# Obxectivos

- Reflexionar sobre os diferentes puntos de vista relacionados coa conquista e colonización de América.
- Empregar os contidos traballados na aula para contextualizar e dar vida a personaxes ficticios e ficticias.
- Desenvolver a capacidade crítica e a creatividade.

# Organización e preparación

O primeiro que debedes facer é xuntarvos en grupos de 3 ou 4 persoas.

Cada grupo debe escoller un ou unha personaxe que vivise na época da conquista de América. Pode ser:

- Un explorador ou unha exploradora: alguén que chega ás novas terras en busca de riqueza ou aventura.
- Un misioneiro ou unha misioneira: unha persoa relixiosa que tenta converter ás persoas indíxenas á fe cristiá.
- Un ou unha indíxena: alguén que vive nesas terras e experimenta a chegada das persoas europeos.
- Unha persoa colona galega: alguén que emigra desde Galicia a América para buscar unha nova vida.

Para realizar o reto, seguide estes pasos:

## 1. Planificar o diario

Cada diario terá 5 entradas e cada entrada terá entre 8 e 10 liñas.

Seguide esta estrutura para organizar o que escribiredes:

- Primeira entrada: Presentade a vosa personaxe. Quen é? De onde vén? Como chegou a América?
- Segunda entrada: Explicade os vosos primeiros contactos coas novas terras e persoas. Que vos chamou a atención? Como era a sociedade ou a política?
- Terceira entrada: Contade os problemas ou retos que tivo a vosa personaxe. Houbo explotación económica, conflitos ou enfermidades?
- Cuarta entrada: Reflexionade sobre os cambios que estades vendo ao voso redor. Como afectan á vosa vida ou á das demais persoas?
- Quinta entrada: Escribide un final. Como remata a vosa historia? Que pensades sobre o futuro?

## 2. Reparto do traballo

Repartide as 5 entradas entre as persoas do grupo.

Falade entre vós para que todas as entradas conten a mesma historia e sexan coherentes.

## 3. Aplicar o aprendido con creatividade

Poñédevos na pel da vosa personaxe. Imaxinade o que sentiría, como falaría e o que podería contar.

Usade o que aprendemos na clase sobre:

- Organización política (exemplo: imperio azteca ou inca).
- Explotación económica (encomenda, mita, etc.).
- Organización social (persoas indíxenas, crioulas, peninsulares...).
- Cambios relixiosos e culturais.

# Como se avalía o reto?

Rúbrica do Reto 2: Diario de conquista (5x3)
| Alto rendemento | Rendemento medio | Baixo rendemento
--- | --- | --- | ---
Contextualización histórica | A información das entradas está ben contextualizada e inclúe referencias claras aos contidos traballados na aula. (2) | As entradas presentan algunhas referencias históricas, pero son pouco precisas ou incompletas. (1) | As entradas non inclúen información histórica relevante ou teñen erros graves. (0)
Creatividade e narrativa | As entradas son orixinais, están ben redactadas e conseguen transmitir as emocións e o punto de vista do ou da personaxe. (2) | As entradas son claras pero pouco orixinais ou non logran transmitir emocións. (1) | As entradas son pouco elaboradas, con escasa creatividade ou mal redactadas. (0)
Coherencia interna | Todas as entradas seguen unha liña narrativa lóxica e a historia é consistente ao longo do diario. (2) | A historia ten certa coherencia, pero con algúns erros ou contradicións entre entradas. (1) | A historia non é coherente, e as entradas parecen desconectadas entre si. (0)
Participación no grupo | Todo o grupo participou de maneira activa e contribuíu ao traballo de forma equilibrada. (2) | Houbo certa desigualdade na participación, pero case todo o grupo colaborou. (1) | O traballo foi realizado principalmente por unha ou dúas persoas do grupo. (0)
Uso de vocabulario clave | O diario inclúe conceptos clave (como encomenda, mita, clases sociais, cambios relixiosos, etc.) de forma adecuada. (2) | Úsanse algúns conceptos clave, pero non están completamente integrados no relato. (1) | Non se inclúen conceptos clave ou están usados de forma incorrecta. (0)

Elaboración propia. Rúbrica do Reto 2: Diario de conquista (5x3) (CC BY-NC-SA)

- Actividade
- Nome
- Data
- Puntuación
- Notas
- Reiniciar
- Imprimir
- Aplicar
- Nova xanela

Páxina 15 de 21

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)