# 1. Un problema antigo pero actual

## Glosario

## Colonización

Definición:

  Ocupación ou dominio dun territorio por parte dun país ou imperio con fins económicos, estratéxicos, políticos, relixiosos ou doutro tipo.

Exemplo:

  Cristovo Colón iniciou a colonización do continente americano.

## Monarquía

Definición:

  Forma de organización dun estado no que o poder recae sobre unha persoa co título de raíña ou rei.

Exemplo:

  A monarquía hispánica durante a conquista de América estaba en mans de Isabel de Castela e de Fernando de Aragón.

## Precolombiano

Definición:

  Termo referido ás culturas que habitaban o continente americano antes da conquista europea.

Exemplo:

  Os pobos precolombianos máis importantes antes da conquista europea eran os aztecas, os maias e os incas.

# Unha cuestión preocupante

Na aula, a profe leu unha serie de artigos periodísticos sobre as esixencias a España de que pida perdón pola conquista de América. En moitos países derruban estatuas de Cristovo Colón e eliminan ou negan toda pegada dese período da historia. Afirman que supuxo unha explotación económica e humana dos pobos conquistados.

O alumnado deuse conta de que non ten unha opinión formada debido á falta de información sobre que pobos había antes do "descubrimento" de Cristovo Colón e de como foi a posterior conquista.

A profe ensinou un vídeo sobre o descubrimento e a conquista de América, relacionando a historia dos pobos precolombianos e a colonización co nacemento e consolidación da Monarquía Hispánica. Na actualidade os intercambios culturais entre as persoas protagonistas da colonización continúan. A profe comentou que se debe analizar o descubrimento de América e como mudou a vida dos pobos conquistados.

O coñecemento desta parte da historia axudará a entender os aspectos negativos e positivos da conquista e a configuración actual do continente sudamericano e de España, ademais de contribuír a conseguir determinadas metas dos ODS 2030, -saúde e benestar (obxectivo 3)-, -educación de calidade (obxectivo 4)-, -igualdade de xénero (obxectivo 5), -redución das desigualdades (obxectivo 10)-, -paz, xustiza e institucións sólidas (obxectivo 16).

Xa tes algo de información sobre o tema que vai ser obxecto de discusión e do que terás que elaborar unha serie de materiais para reflexionar sobre o mesmo dende diferentes puntos de vista.

## Lectura facilitada

A profe leu unha serie de artigos periodísticos sobre as exixencias a España de que pida perdón pola conquista de América.

En moitos países derruban estatuas de Cristovo Colón e eliminan ou negan toda pegada dese período da historia.

Afirman que supuxo unha explotación económica e humana dos pobos conquistados.

O alumnado non ten unha opinión formada pola falta de información sobre o descubrimento e da posterior conquista.

A profe puxo un vídeo sobre o descubrimento e a conquista de América.

Relaciónanse a historia dos pobos precolombianos e a colonización co nacemento e consolidación da Monarquía Hispánica.

Os intercambios culturais entre as persoas protagonistas da colonización continúan na actualidade.

É importante analizar o descubrimento e como mudou a vida dos pobos conquistados.

O coñecemento desta parte da historia axuda a:

- Entender os aspectos negativos e positivos da conquista.
- Entender a configuración actual do continente americano e de España.
- Conseguir determinadas metas dos ODS:
  - Saúde e benestar.
  - Educación de calidade.
  - Igualdade de xénero.
  - Redución de desigualdades.
  - Paz, xustiza e institucións sólidas.

Tes información sobre o tema que vai ser obxecto de discusión.

Terás que elaborar materiais e reflexionar sobre o tema.

## Audio

audio/mpeg

# Que aprenderás a facer nesta unidade?

1. Coñecer a riqueza cultural dos diferentes pobos precolombinos.
2. Coñecer o nacemento e desenvolvemento da Monarquía Hispánica.
3. Identificar as diferentes etapas da colonización do Novo Mundo.
4. Descubrir a importancia da mestura de diferentes culturas.
5. Identificar os aspectos negativos e positivos da colonización.
6. Analizar o papel da muller nos pobos precolombinos e na Monarquía Hispánica.

## Lectura facilitada

Que aprenderás nesta unidade?:

- Coñecer a riqueza cultural dos diferentes pobos precolombinos.
- Coñecer o nacemento e desenvolvemento da Monarquía Hispánica.
- Identificar as diferentes etapas da colonización do Novo Mundo.
- Descubrir a importancia da mestura de diferentes culturas.
- Identificar os aspectos negativos e positivos da colonización.
- Analizar o papel da muller nos pobos precolombinos e na Monarquía Hispánica.

Páxina 2 de 21

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)